[pic] | EVROPSKA KOMISIJA |

Bruselj, 27.9.2010

COM(2010) 504 konč.

POROČILO KOMISIJE EVROPSKEMU PARLAMENTU IN SVETU

Poročilo o financiranju Fundacije za mednarodne standarde računovodskega poročanja [1]

POROČILO KOMISIJE EVROPSKEMU PARLAMENTU IN SVETU

Poročilo o financiranju Fundacije za mednarodne standarde računovodskega poročanja (MSRP)

UVOD

Leta 2009 je Evropska unija pregledala ureditev financiranja Fundacije MSRP in se odločila, da bo spodbudila prizadevanje za neprostovoljno, stabilno in pregledno ureditev financiranja na široki geografski podlagi. Ob upoštevanju tega cilja je sprejela pravno podlago (Sklep[2]), ki bi Evropski komisiji omogočila, da zagotovi finančni prispevek za proračun Fundacije MSRP[3], če se doseže zadovoljiv napredek pri krepitvi upravljanja Fundacije MSRP.

Komisija s predložitvijo poročila Evropskemu parlamentu in Svetu o reformah upravljanja Fundacije MSRP izpolni zahteve iz člena 9(3) navedenega sklepa.

Komisija v tem poročilu proučuje zadnje spremembe glede upravljanja, pri čemer ne posega v razpravo o potrebi po nadaljnjih, celovitejših reformah upravljanja Fundacije MSRP, ki jih trenutno pregleduje nadzorni odbor Fundacije MSRP (glej točko 4 spodaj)[4]. Dokler nadzorni odbor ne oblikuje svojih priporočil in dokler se ta ne izvajajo, je bistveno, da ima Uprava za mednarodne računovodske standarde (IASB) še vedno dovolj sredstev za izvajanje številnih nujnih projektov, zlasti projektov v zvezi s finančno krizo in ključnimi prednostnimi nalogami EU, kot je knjiženje zavarovanja.

MERILA USPEšNOSTI IZ SKLEPA šT. 716/2009/ES

V členu 9(3) Sklepa 716/2009/ES je navedeno, da se „[p]oročilo [o Fundaciji MSRP] […] osredotoči na strukture in procese upravljanja, vključno s sestavo in pooblastili nadzornega odbora, zlasti na njegovo sposobnost preglednega in učinkovitega izpolnjevanja nalog, ki so v javnem interesu. V poročilu je podrobno razložen tudi napredek v zvezi z načrti za uporabo MSRP v tretjih državah za njihove domače izdajatelje.“ Zadnji vidik je obravnavan v oddelku 5 tega poročila.

Uvodna izjava 19 navedenega sklepa se nanaša na pričakovanja, določena v Resoluciji Evropskega parlamenta z dne 24. aprila 2008 o mednarodnih standardih računovodskega poročanja (MSRP) in vodenju Uprave za mednarodne računovodske standarde (IASB) ter Sklepih Sveta z dne 8. julija 2008, zlasti ustanovitev nadzornega odbora z ustreznimi pooblastili in primerno sestavo, večjo preglednost in legitimnost pri določanju standardov in dnevnega reda IASCF, večjo učinkovitost Svetovalnega sveta za standarde in formalizacijo vloge ocen učinka kot dela predpisanega postopka IASB.

NAPREDEK FUNDACIJE MSRP PRI IZPOLNJEVANJU MERIL USPEšNOSTI

Zadnje spremembe ustanovne listine Fundacije MSRP

Skrbniki so 15. januarja 2009 končali s prvim delom pregleda ustanovne listine Fundacije MSRP, ki se izvaja vsakih pet let. Ta del pregleda obravnava javno odgovornost z vzpostavljanjem povezave z nadzornim odborom javnih organov (glej točko 3.2 spodaj). Prav tako se je število članov IASB s 14 članov povečalo na 16 članov (kar je treba izvesti najpozneje do julija 2012), da bi se zagotovila široka geografska porazdelitev znotraj odbora.

Skrbniki so januarja 2010 končali z drugim delom pregleda ustanovne listine Fundacije MSRP, ki se izvaja vsakih pet let. Poudarek je bil na krepitvi preglednosti in odgovornosti Fundacije MSRP in IASB ter širjenju vključevanja in ozaveščanja zainteresiranih strani, medtem ko se krepi upravljanje. Ključne spremembe so bile naslednje:

- IASB bo moral v naslednjih letih izvajati javno posvetovanje (na 3 leta) o svojem delovnem programu, pri čemer bo prvo posvetovanje najpozneje sredi leta 2011. S tem naj bi se zagotovila večja preglednost pri določanju dnevnega reda IASB, ki je eden najpomembnejših elementov za zagotovitev odgovornosti odbora in na splošneje Fundacije MSRP;

- mandat članov IASB se bo skrajšal (5 let, podaljša se lahko za največ 3 leta), razen za predsednika, ki bo še naprej upravičen do polnih 5 let drugega mandata. S tem naj bi se spodbujalo hitrejše menjavanje članov IASB, pri čemer bi se zagotovil stalen vnos „novega razmišljanja“ v postopke določanja standardov;

- obstajala bo možnost za skrajšanje predpisanega postopka pod najkrajše trajanje 30 dni, ki je predvideno v priročniku IASB. S tem se zagotavlja večja prožnost v nujnih primerih, kot so bili dogodki oktobra 2008 na vrhuncu finančne krize in zaradi katerih je bilo treba uvesti nova pravila o prerazvrstitvi za finančne instrumente;

- cilji Fundacije MSRP se spremenijo zaradi poudarka, da je splošni cilj globalno sprejetje MSRP, pri čemer je konvergenca le sredstvo za doseganje tega cilja. Ta sprememba se že kaže v predhodnih razpravah o prihodnjem delovnem programu IASB (po letu 2011) – na primer v Svetovalnem svetu MSRP (prej Svetovalni svet za standarde).

Sestava in pooblastila nadzornega odbora

Nadzorni odbor vključuje enega predstavnika odbora za nastajajoče trge Mednarodnega združenja nadzornikov trga vrednostnih papirjev (IOSCO), enega predstavnika strokovnega odbora IOSCO, pooblaščenca japonske agencije za finančne storitve (JFSA), evropskega komisarja za notranji trg in storitve ter predsednika ameriške Komisije za vrednostne papirje in borzo (SEC). Baselski odbor za bančni nadzor sodeluje v nadzornem odboru kot opazovalec.

Odnos in obveznosti sodelujočih organizacij so opisani v memorandumu o soglasju, ki so ga oblikovali člani nadzornega odbora in skrbniki. Glavne obveznosti nadzornega odbora so:

sodelovanje pri postopku imenovanja skrbnikov in potrditev kandidatov za skrbnike;

pregled ustreznosti in primernosti dogovorov o skrbništvu za financiranje IASB;

pregled nadzora skrbnikov nad postopki določanja standardov IASB, zlasti v zvezi z dogovori o predpisanem postopku;

povezanost s skrbniki v zvezi z regulativnimi in pravnimi spremembami ter spremembami politik, ki se nanašajo na nadzor IASB, ki ga izvaja Fundacija MSRP, ter

predložitev zadev splošnega javnega interesa, ki so povezane s finančnim poročanjem, v obravnavo IASB.

Nadzorni odbor še naprej razvija svoje postopke in organizacijo dela, da bi v praksi izpolnil naloge javnega interesa. Komisija meni, da je nadzorni odbor pomemben korak k večji odgovornosti in preglednosti dela Fundacije MSRP. Komisija kljub temu meni, da je celovit pregled okvira upravljanja Fundacije MSRP, vključno z vlogo nadzornega odbora, primeren zlasti za ocenjevanje potrebe po krepitvi njene odgovornosti do javnih organov (glej točko 4).

Druge zaveze odbora skrbnikov

Skrbniki Fundacije MSRP so se ob sprejetju zadnjih sprememb ustanovne listine januarja 2010 dogovorili, da bodo naknadno pregledali tri pomembne vidike upravljanja Fundacije. Skrbniki so se dogovorili zlasti glede tega, da bodo:

- nemudoma izvedli popoln strateški pregled Fundacije po juniju 2011, tj. po zaključku konvergenčnega načrta IASB in ameriškega Odbora za računovodske standarde (FASB), vključno s financiranjem organizacije. Pregled bo vključeval javno posvetovanje z zainteresiranimi stranmi in nadzornim odborom;

- do konca leta 2010 začeli in končali z izvajanjem popolnega pregleda učinkovitosti Svetovalnega sveta MSRP, da se ocenijo uvedene najnovejše reforme in se določi, ali so potrebne nadaljnje reforme. Pri pregledu se bodo upoštevali tudi velikost, struktura in delovanje Svetovalnega sveta MSRP;

- pregledali okvir IASB za nadzor skrbnikov in izpolnjevanje njihovih funkcij nadzora nad Odborom.

Evropska komisija podpira začetek izvajanja teh pregledov. Posvetovanja so se že začela izvajati na številnih forumih. Skrbniki so med sestankom nadzornega odbora aprila 2010 z odborom prvič razpravljali o strateškem pregledu. Svetovalni svet MSRP je s skrbniki prav tako prvič razpravljal o pregledu svoje učinkovitosti. Evropska komisija bo napredek teh pregledov pozorno spremljala, tako da se bo udeležila ustreznih forumov.

Prihodnje reforme upravljanja

Ne glede na zgoraj navedene pozitivne ukrepe za krepitev preglednosti in odgovornosti IASB Evropska komisija meni, da je potreben celovit pregled okvira upravljanja Fundacije MSRP. Na primer, nedavni dogodki glede ponovne določitve prednostnih nalog konvergenčnega načrta IASB–FASB in imenovanj v Fundaciji MSRP na visoki ravni ponazarjajo pomembnost nadaljnje krepitve preglednosti in odgovornosti v postopku odločanja.

Take pomisleke imajo tudi drugi člani nadzornega odbora, ki so zato ustanovili delovno skupino za upravljanje, katere namen je izvedba takega celovitega pregleda. Delovni skupini za upravljanje so bila dodeljena široka pooblastila za vključevanje vseh ustreznih vidikov upravljanja Fundacije MSRP, vključno z njeno institucionalno strukturo ter povezavo med računovodskimi standardi in različnimi cilji javne politike, vključno s preglednostjo trga in finančno stabilnostjo. Evropska komisija meni, da bi moral biti cilj delovne skupine za upravljanje poročanje o njenih sklepnih ugotovitvah in priporočilih do konca leta 2010 ter zatem čimprejšnje izvajanje ter priporočil.

NAčRTI ZA UPORABO MSRP V TRETJIH DRžAVAH ZA NJIHOVE DOMAčE IZDAJATELJE

Komisija je Evropskemu parlamentu predložila poročilo o konvergenci med MSRP in nacionalnimi splošno sprejetimi računovodskimi načeli tretjih držav (GAAP) z dne 4. junija 2010. Kot je navedeno v tem poročilu, je veliko držav še naprej dosegalo napredek v zvezi s popolno konvergenco svojih standardov z MSRP in morebitnim sprejetjem MSRP za njihove domače izdajatelje.

Odbor evropskih regulativnih organov s področja vrednostnih papirjev (CESR) je Komisiji svetoval ter navedel, da Kitajska, Kanada, Indija in Severna Koreja še naprej dosegajo napredek pri izvajanju konvergenčnih programov ali programov za sprejetje. Združene države so izvedle javno posvetovanje o sprejetju MSRP in 24. februarja 2010 je SEC objavil politično izjavo, v kateri potrjuje, da namerava leta 2011 sprejeti odločitev glede MSRP. Poleg tega je SEC med zadnjimi sestanki nadzornega odbora priznal potrebo po zagotovitvi zadostnega financiranja Fundacije MSRP s strani Združenih držav.

Tudi Japonska je nadaljevala s prizadevanji za konvergenco med GAAP in MSRP ter je pred kratkim napovedala, da namerava okrog leta 2012 odločiti, ali bo sprejela MSRP do leta 2015 ali do leta 2016. Medtem lahko nekatera japonska podjetja že prostovoljno uporabijo MSRP. Tudi druga večja gospodarstva, npr. Argentina, Brazilija, Mehika in Tajvan, so pred kratkim napovedala, da nameravajo sprejeti MSRP. Vendar za Rusijo ni podatkov o znatnem napredku glede obvezne uporabe MSRP.

Komisija bo v prihodnjih letih s tehnično pomočjo CESR še naprej spremljala stanje in ocenjevala tekoča prizadevanja tretjih držav, ki se približujejo MSRP ali jih nameravajo sprejeti. Komisija bo še naprej podpirala prizadevanja tistih držav, ki so svoje računovodske standarde začele približevati MSRP, in držav, ki so se zavezale k sprejetju MSRP.

Sklepne ugotovitve

Komisija ugotavlja, da je Fundacija MSRP dosegla napredek v zvezi z več ključnimi merili uspešnosti iz Sklepa 716/2009/ES. Poleg tega je nadzorni odbor začel z izvajanjem celovitega pregleda upravljanja Fundacije MSRP.

Kot del vsake prihodnje celovite reforme Fundacije MSRP bi morali njeni načini financiranja zagotoviti neprostovoljno, pregledno in stabilno platformo financiranja s široko geografsko podlago (glej člen 9(4) Sklepa). V zvezi s tem je še zlasti pomembno, da prispevajo vsi večji pravni sistemi k proračunu Fundacije MSRP sorazmerno z njihovo pomembnostjo na svetovnih kapitalskih trgih.

Ob nadaljevanju razprav v zvezi s celovitejšimi reformami modela upravljanja Fundacije MSRP mora biti IASB ustrezno financiran, da se zagotovi njegovo izdajanje nujnih standardov, vključno s tistimi, povezanimi s finančno krizo, kot je reforma računovodskih zahtev v zvezi s finančnimi instrumenti. Zato Komisija meni, da je treba kratkoročne potrebe financiranja IASB podpreti v skladu s Sklepom 716/2009/ES, medtem ko nadzorni odbor izvaja celovit pregled njegovega modela upravljanja.

Na podlagi prejšnje analize Komisija priporoča, naj EU Fundaciji MSRP zagotovi finančna sredstva, kot je določeno v Sklepu 716/2009/ES od leta 2011. Komisija kljub temu poudarja, da je treba izvesti celovit pregled modela upravljanja IASB. Priporočila iz te ocene bodo morala biti na voljo do leta 2011 in zatem izvedena čim prej.

PRILOGA

1. Opis notranje strukture upravljanja Fundacije MSRP

[pic]

2. Glosar ključnih akronimov iz poročila

Odbor za računovodske standarde (FASB)

FASB je organizacija zasebnega sektorja v Združenih državah, ki vzpostavlja računovodske standarde in standarde računovodskega poročanja za poročanje podjetij v okviru splošno sprejetih računovodskih načel (GAAP) Združenih držav.

Splošno sprejeta računovodska načela (GAAP) Združenih držav

Računovodske zahteve za podjetja v Združenih državah, ki so jih določili ameriški Odbor za računovodske standarde, predhodne organizacije in drugi.

Mednarodni računovodski standard (MRS)

Standard, ki ga je sprejel predhodnik Uprave za mednarodne računovodske standarde (IASB), tj. Odbor za mednarodne računovodske standarde (IASC). Ko je leta 2001 IASB zamenjal IASC, je sprejel vse takrat veljavne MRS.

Uprava za mednarodne računovodske standarde (IASB)

IASB je neodvisen, zasebno financiran določevalec računovodskega standarda.

Fundacija odbora za mednarodne računovodske standarde (IASCF)

Prejšnje ime matičnega subjekta Uprave za mednarodne računovodske standarde (IASB), zdaj znanega kot Fundacija MSRP.

Mednarodni standard računovodskega poročanja (MSRP)

Standard in pojasnilo, ki ju je sprejela Uprava za mednarodne računovodske standarde (IASB).

Fundacija MSRP

Ime matičnega subjekta Uprave za mednarodne računovodske standarde (IASB).

Svetovalni svet za standarde

Forum za Upravo za mednarodne računovodske standarde (IASB) za posvetovanje z zainteresiranimi organizacijami, ki se zdaj imenuje Svetovalni svet MSRP. Svetovalni svet se sestane tri krat na leto, člani Svetovalnega sveta pa IASB predložijo podatke o svojem načrtu, delovnem programu in določenih projektih.

[1] Fundacija odbora za mednarodne računovodske standarde (IASC) se je po reviziji svoje ustanovne listine 1. marca 2010 preimenovala v Fundacijo za mednarodne standarde računovodskega poročanja (MSRP) (sprememba začne veljati julija 2010). V tem poročilu se uporablja novo ime (Fundacija MSRP), čeprav se Sklep št. 716/2009/ES sklicuje na staro ime (IASCF). Fundacija MSRP je matična družba Uprave za mednarodne računovodske standarde (IASB), katere standardi so vključeni v zakonodajo EU v skladu z Uredbo (ES) št. 1606/2002 z dne 19. julija 2002 o uporabi mednarodnih računovodskih standardov, UL L 243, 11.9.2002, str. 1.

[2] Sklep št. 716/2009/ES Evropskega parlamenta in Sveta z dne 16. septembra 2009 o vzpostavitvi programa Skupnosti za podpiranje posebnih dejavnosti na področju finančnih storitev, računovodskega poročanja in revizije, UL L 253, 25.9.2009, str. 8–16.

[3] Finančni prispevek iz Sklepa temelji na podatkih, ki so bili na voljo v času priprave predloga Komisije, pri čemer ne predvideva nadaljnjega proračunskega razvoja.

[4] Glej objavo nadzornega odbora o ustanovitvi delovne skupine na spletni strani http://www.iosco.org/monitoring_board/.